b'\n_START_ARTICLE_\nSimion B\xc4\x83rnu\xc8\x9biu\n_START_SECTION_\nBiografie\n_START_PARAGRAPH_\nN\xc4\x83scut \xc3\xaentr-o familie s\xc4\x83rac\xc4\x83, \xc8\x99i-a \xc3\xaenceput studiile la \xc8\x99coala comunal\xc4\x83 de la 6 ani. Dup\xc4\x83 terminarea \xc8\x99colii, a urmat studiile la gimnaziul din Careii Mari, iar, apoi, Academia Teologic\xc4\x83 din Blaj unde, dup\xc4\x83 absolvire a fost hirotonit preot celib greco-catolic. De la 23 de ani, din anul 1831, pred\xc4\x83 istoria universal\xc4\x83 la Gimnaziul superior bl\xc4\x83jean (Obergymnasium din Blaj). Nu \xc8\x99i-a mai putut continua studiile istorice, drept consecin\xc8\x9b\xc4\x83 a unui proces \xc3\xaen care a fost implicat. Din aceast\xc4\x83 cauz\xc4\x83 s-a mutat la Sibiu, unde a urmat Academia S\xc4\x83seasc\xc4\x83 de Drept timp de 3 ani. \xc3\x8en 1848 a r\xc4\x83sp\xc3\xa2ndit prin Sibiu cunoscutul s\xc4\x83u manifest \xc3\xaen care milita pentru egalitatea na\xc8\x9bional\xc4\x83. Tot atunci se implic\xc4\x83 \xc3\xaen revolu\xc8\x9bia rom\xc3\xa2n\xc4\x83, fiind unul dintre principalii lideri ai mi\xc8\x99c\xc4\x83rii de emancipare na\xc8\x9bional\xc4\x83. Pe 14 mai 1848 a \xc8\x9binut un important discurs \xc3\xaen Catedrala din Blaj "Sf\xc3\xa2nta Treime", moment intrat \xc3\xaen istorie ca Discursul de la Blaj._NEWLINE_Revolu\xc8\x9bia odat\xc4\x83 \xc3\xaenfr\xc3\xa2nt\xc4\x83, Simion B\xc4\x83rnu\xc8\x9biu s-a refugiat la Viena, unde a urmat cursurile universit\xc4\x83\xc8\x9bii din capitala austriac\xc4\x83 p\xc3\xa2n\xc4\x83 \xc3\xaen 1853, c\xc3\xa2nd a trebuit s\xc4\x83 renun\xc8\x9be la studii, ca urmare a interven\xc8\x9biilor autorit\xc4\x83\xc8\x9bilor habsburgice, \xc3\xaengrijorate de de ideile programului s\xc4\x83u politic na\xc8\x9bional \xc8\x99i impactul acestuia asupra rom\xc3\xa2nilor din imperiu. Se mut\xc4\x83 \xc3\xaen Italia, la Pavia, unde se \xc3\xaenscrie la cursurile Facult\xc4\x83\xc8\x9bii Juridice. Acolo \xc3\xae\xc8\x99i ia doctoratul \xc3\xaen drept, iar, apoi, revine la Viena, de unde August Treboniu Laurian \xc3\xaei face propunerea de a veni la Ia\xc8\x99i s\xc4\x83 predea la universitate, invita\xc8\x9bie pe care o accept\xc4\x83, fiind la Ia\xc8\x99i din decembrie 1854. Simion B\xc4\x83rnu\xc8\x9biu a r\xc4\x83mas la Ia\xc8\x99i timp de un deceniu. _NEWLINE_\xc3\x8en calitatea sa de profesor la Academia Mih\xc4\x83ilean\xc4\x83 (1855-1860) \xc8\x99i, apoi, la Universitatea din Ia\xc8\x99i (1860-1864), B\xc4\x83rnu\xc8\x9biu a format oameni cu o g\xc3\xa2ndire nou\xc4\x83, oameni care, ulterior, au cerut reforme democratice, votul universal, exproprierea mo\xc8\x99iilor boiere\xc8\x99ti \xc8\x99i a celor m\xc4\x83n\xc4\x83stire\xc8\x99ti.\n_START_SECTION_\nMoartea \xc8\x99i locul de veci\n_START_PARAGRAPH_\nA murit \xc3\xaen 28 mai 1864, la locul numit Gorgana, apar\xc8\x9bin\xc4\x83tor satului S\xc3\xa2nmihaiu Alma\xc8\x99ului; \xc3\xaen acel moment, B\xc4\x83rnu\xc8\x9biu, grav bolnav, era \xc3\xaen drum spre cas\xc4\x83, Boc\xc8\x99a, de la Ia\xc8\x99i, \xc3\xaempreun\xc4\x83 cu nepotul s\xc4\x83u Ioan Maniu, tat\xc4\x83l lui Iuliu Maniu. A fost \xc3\xaenmorm\xc3\xa2ntat \xc3\xaen curtea bisericii de lemn din Boc\xc8\x99a pe 3 iunie 1864, de un sobor de 30 de preo\xc8\x9bi, \xc3\xaen frunte cu vicarul Silvaniei Demetriu Coroianu. \xc3\x8en 1948 r\xc4\x83m\xc4\x83\xc8\x99i\xc8\x9bele lui B\xc4\x83rnu\xc8\x9biu au fost mutate \xc3\xaen interiorul mausoleului din Biserica greco-catolic\xc4\x83 din Boc\xc8\x99a.\n_START_SECTION_\nActivitatea politic\xc4\x83\n_START_PARAGRAPH_\nA fost unul dintre organizatorii \xc8\x99i conduc\xc4\x83torii Revolu\xc8\x9biei Rom\xc3\xa2ne de la 1848 din Transilvania. A participat la Adunarea de la Blaj din 30 aprilie 1848 \xc8\x99i la Adunarea de la Blaj din 15 mai 1848._NEWLINE_Concepe \xc8\x99i distribuie celebrul s\xc4\x83u manifest Proclama\xc8\x9bia din 24-25 martie 1848, \xc3\xaen care enun\xc8\x9b\xc4\x83 principiile sale, formulate anterior, \xc3\xaencep\xc3\xa2nd din anul 1842, despre na\xc8\x9biunea rom\xc3\xa2n\xc4\x83 \xc8\x99i soarta rom\xc3\xa2nilor din Transilvania.'